Diari Oficial de la Generalitat Valenciana


Sumari del DOGV 9232, del 10-12-2021 (2021/12574)

RESOLUCIÓ de 29 de novembre de 2021, del Rectorat de la Universitat Jaume I de Castelló, per la qual es fa pública l'oferta d'ocupació pública per a l'estabilització d'ocupació temporal del personal d'administració i serveis de la Universitat Jaume I de Castelló, corresponent al Reial decret-llei 14/2021, de 6 de juliol, de mesures urgents per a la reducció de la temporalitat en l'ocupació pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9232

Data del DOGV
:   10-12-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/12924


Data del document
:   29-11-2021

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 29 de novembre de 2021, del Rectorat de la Universitat Jaume I de Castelló, per la qual es fa pública l'oferta d'ocupació pública per a l'estabilització d'ocupació temporal del personal d'administració i serveis de la Universitat Jaume I de Castelló, corresponent al Reial decret-llei 14/2021, de 6 de juliol, de mesures urgents per a la reducció de la temporalitat en l'ocupació pública. [2021/12525]  
  
Per Acord del Consell de Govern de 25 de novembre de 2021, s'ha aprovat l'oferta d'ocupació pública per a l'estabilització d'ocupació temporal del personal d'administració i serveis de la Universitat Jaume I de Castelló corresponent al Reial Decret llei 14/2021, de 6 de juliol, de mesures urgents per a la reducció de la temporalitat en l'ocupació pública.  
En conseqüència, aquest rectorat, en exercici de les competències atribuïdes per la legislació vigent, en relació amb els articles 2.2 e) i 75 de la Llei orgànica 6/2001, de 21 de desembre, d'universitats, i de conformitat amb el que es disposa en l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i en l'article 55 de la Llei 4/2021, de 16 d'abril, de la funció pública valenciana, resol:  
  
  
Primer  
Fer públic l'acord del Consell de Govern d'aquesta Universitat de 25 de novembre de 2021, pel qual s'aprova l'oferta d'ocupació pública per a l'estabilització d'ocupació temporal del personal d'administració i serveis de la Universitat Jaume I de Castelló corresponent al Reial Decret llei 14/2021, de 6 de juliol, de mesures urgents per a la reducció de la temporalitat en l'ocupació pública.  
  
Segon  
Contra aquesta resolució, que posa fi a la via administrativa, i de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, es pot interposar, amb caràcter potestatiu, recurs de reposició davant del mateix òrgan que va dictar l'acte contra el qual es recorre, en el termini d'un mes comptador des de l'endemà de la publicació; o bé, directament interposar recurs contenciós administratiu davant del Jutjat Contenciós Administratiu de Castelló, dins del termini de dos mesos comptadors des de l'endemà de la publicació.  
  
Tot això sense perjudici de qualsevol altre recurs o acció que es considere procedent.  
  
Castelló de la Plana, 29 de novembre de 2021.- La rectora de la Universitat Jaume I de Castelló: Eva Alcón Soler.  
  
  
Oferta d'ocupació pública per a l'estabilització d'ocupació temporal del personal d'administració i serveis de la Universitat Jaume I de Castelló, corresponent al Reial Decret llei 14/2021, de 6 de juliol, de mesures urgents per a la reducció de la temporalitat en l'ocupació pública  
  
L'article 2.1 del Reial Decret llei 14/2021, de 6 de juliol, autoritza una taxa addicional per a l'estabilització d'ocupació temporal del personal d'administració i serveis de les universitats públiques, que inclourà les places de naturalesa estructural que, estant dotades pressupostàriament, hagen estat ocupades de manera temporal i ininterrompudament almenys en els tres anys anteriors a 31 de desembre de 2020. Així mateix, aquesta consolidació no comportarà increment d'efectius ni de despesa i s'acordarà amb l'objectiu de situar la taxa de temporalitat estructural per davall del 8 per cent.  
Per això, de conformitat amb el que es disposa en l'article 70 del Reial decret legislatiu 5/2015, de 30 d'octubre, pel qual s'aprova el Text refós de la Llei de l'Estatut Bàsic de l'Empleat públic, l'article 55 de la Llei 4/2021, de 16 d'abril, de la funció pública valenciana, i amb l'informe favorable de la Mesa Negociadora en la seua reunió de data 19 de novembre de 2021, el Consell de Govern de la Universitat Jaume I, fent ús de les competències atribuïdes per l'article 45 dels seus Estatuts, aprovats per Decret 95/2021, de 9 de juliol, del Consell, acorda:  
  
Aprovar l'oferta d'ocupació pública per a l'estabilització de personal d'administració i serveis de la Universitat Jaume I, en els següents termes:  
  
Primer. Contingut de l'oferta d'ocupació  
1. L'oferta d'ocupació pública per a l'estabilització de personal d'administració i serveis de la Universitat Jaume I inclourà 48 places, d'acord els criteris previstos en el Reial Decret llei 14/2021, de 6 de juliol, i el detall del qual figura en l'annex.  
  
Segon. Criteris generals d'aplicació en els processos selectius  
  
1. Els processos selectius acollits al pla d'estabilització d'ocupació garantiran en tot cas el compliment dels principis de lliure concurrència, igualtat, mèrit, capacitat i publicitat.  
2. Els processos d'estabilització d'ocupació s'articularan a través del sistema de concurs oposició en el qual la puntuació de la fase d'oposició serà del 60 % i la de concurs del 40 % del valor de la nota final.  
  
3. El contingut de les proves guardarà relació amb els procediments, tasques i funcions habituals dels llocs de treball objecte de cada convocatòria, les quals contemplaran necessàriament una reducció de part del temari.  
4. La fase d'oposició constarà d'un únic exercici i es puntuarà fins a un màxim de 60 punts. La puntuació mínima per a superar el mateix serà de 30 punts.  
5. L'exercici podrà consistir en una part de preguntes de tipus test de caràcter teòric i una altra de preguntes de caràcter pràctic. En cada convocatòria es concretarà el model d'exercici.  
6. En la fase de concurs, la puntuació màxima del qual serà de 40 punts, s'utilitzarà el següent barem:  
a) Experiència: es valorarà fins a un màxim de 25 punts el treball desenvolupat en qualsevol administració pública, en cossos o escales iguals o diferents al de les activitats funcionals dels places convocades, amb qualsevol mena de relació jurídica (administrativa o laboral), a raó de:  
- 0,14 punts per mes complet de serveis prestats en llocs de treball adscrits al mateix grup de titulació, amb funcions iguals al de l'escala convocada de la Universitat Jaume I o en les escales equivalents de les universitats públiques.  
- 0,09 punts per mes complet de serveis prestats en llocs de treball adscrits al mateix grup de titulació, amb funcions iguals de l'escala convocada, en administracions públiques diferents a les universitats.  
  
- 0,07 punts per mes complet de serveis prestats en llocs de treball amb funcions diferents a l'escala convocada, a la Universitat Jaume I, en altres universitats públiques o altres administracions públiques.  
  
b) Carrera professional horitzontal (màxim 12 punts): es puntuarà l'enquadrament en el grau de desenvolupament professional (GDP) o del dret a la percepció del complement retributiu (DPCR) del grup igual o superior al de l'escala convocada, a raó de:  
b.1) GDP d'accés o DPCR d'accés: fins a 5 anys: màxim 3 punts, o part proporcional per cada mes complet.  
b.2) GDP I o DPCR I: de 5 a 10 anys: màxim 3 punts, o part proporcional per cada mes complet.  
b.3) GDP II o DPCR II: de 10 a 16 anys: màxim 3 punts, o part proporcional per cada mes complet.  
b.4) GDP III o DPCR III: de 16 a 22 anys: màxim 3 punts, o part proporcional per cada mes complet.  
c) Altres mèrits (màxim 3 punts):  
c.1) Titulació acadèmica (màxim 1 punt). Es valoraran les titulacions acadèmiques acreditades que siguen superiors a les que s'exigeixen per a accedir a aquestes proves selectives. En cada convocatòria s'establirà el desglossament de puntuació per nivell d'estudis.  
c.2) Coneixement de valencià, grau superior, nivell C2: 1 punt.  
c.3) Idiomes comunitaris (màxim 1 punt). Es valoraran els nivells de coneixement dels següents idiomes comunitaris, d'acord amb la següent escala:  
  
nivell A1 0,1 punts  
nivell A2 0,2 punts  
nivell B1 0,3 punts  
nivell B2 0,4 punts  
nivell C1 0,5 punts  
nivell C2 1 punt  
  
7. En les bases de les convocatòries derivades d'aquesta oferta d'ocupació es tindrà en compte que, si a causa d'una situació degudament acreditada d'embaràs de risc o de part alguna de les aspirants no poguera completar el procés selectiu o realitzar algun exercici d'aquest, la seua situació quedarà condicionada a la finalització del procés i a la superació de les fases que hagueren quedat ajornades. La realització d'aquestes proves no podrà comportar una demora que menyscabe el dret de la resta d'aspirants a una resolució del procés ajustada a temps raonables, la qual cosa haurà de ser valorat pel tribunal. En tot cas, la realització de les citades proves tindrà lloc abans de la publicació de la llista d'aspirants que han superat el procés selectiu.  
  
8. En la composició dels òrgans de selecció s'atindrà al que s'estableix en l'article 60 del Text refós de la Llei de l'Estatut Bàsic de l'Empleat públic, i es garantirà la paritat entre dones i homes.  
  
9. La informació relacionada amb els processos selectius, de manera que les persones participants en els processos selectius puguen seguir el desenvolupament dels mateixos mitjançant les comunicacions i informacions, es publicarà en el Tauler d'anuncis Oficial de la Universitat Jaume I (TAO).  
  
Tercer. Desenvolupament de l'oferta  
1. L'aprovació i publicació d'aquesta oferta d'ocupació pública comporta l'obligació de convocar els corresponents processos selectius per a la cobertura de les places relacionades.  
2. Aquestes convocatòries hauran d'executar-se abans del 31 de desembre de 2022, i hauran de situar la temporalitat del personal d'administració i serveis de la Universitat Jaume I per davall del 8 per cent al final del període.  
  
Quart. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor de la dona en el cas que aquest sexe estiguera infrarepresentat dins del col·lectiu de persones que formen part del cos o escala objecte de la convocatòria.  
  
Cinqué. Publicació  
El present acord tindrà efectes a partir de la seua publicació en el Diari Oficial de la Generalitat Valenciana.  
  
Castelló de la Plana, 25 de novembre de 2021  
  
  
ANNEX  
Oferta d'ocupació pública per a l'estabilització   
d'ocupació temporal del personal d'administració i serveis   
de la Universitat Jaume I de Castelló  
  
Grup/ Escala Places  
A1 2  
 Escala Superior d'assessorament lingüístic 1  
 Escala Superior de comunicació i publicacions 1  
A2 5  
 Escala Mitjana de gestió de la investigació 3  
 Escala Mitjana de suport a projectes 2  
C1 32  
 Escala administrativa 19  
 Escala Tècnica Bàsica de laboratoris 3  
 Escala Tècnica Bàsica de suport a projectes 10  
C2 9  
 Escala Auxiliar Bàsica de suport administratiu (Biblioteca) 2  
 Escala Auxiliar Bàsica de suport administratiu (Consergeries) 5  
 Escala Auxiliar Bàsica d'Esports 2  
Total places estabilització 48